ประกาศคณะกรรมการกิจการโทรคมนาคมแห่งชาติ เรื่อง แบบบัตรประจำตัวพนักงานเจ้าหน้าที่ตามพระราชบัญญัติการประกอบกิจการโทรคมนาคม พ.ศ. 2544
ประกาศคณะกรรมการกิจการโทรคมนาคมแห่งชาติ
ประกาศคณะกรรมการกิจการโทรคมนาคมแห่งชาติ
เรื่อง
แบบบัตรประจำตัวพนักงานเจ้าหน้าที่
ตามพระราชบัญญัติการประกอบกิจการโทรคมนาคม
พ.ศ. ๒๕๔๔
 

โดยที่มาตรา
๖ วรรคหนึ่ง และมาตรา ๖๒ วรรคสอง แห่งพระราชบัญญัติการประกอบกิจการโทรคมนาคม พ.ศ.
๒๕๔๔ กำหนดให้คณะกรรมการมีอำนาจออกประกาศกำหนดกิจการอื่นเพื่อปฏิบัติการตามพระราชบัญญัตินี้
และบัตรประจำตัวพนักงานเจ้าหน้าที่ให้เป็นไปตามแบบที่คณะกรรมการกำหนด

อาศัยอำนาจตามความในมาตรา
๖ วรรคหนึ่งและมาตรา ๖๒ วรรคสอง คณะกรรมการกิจการโทรคมนาคมแห่งชาติออกประกาศไว้
ดังต่อไปนี้

ข้อ ๑
บัตรประจำตัวพนักงานเจ้าหน้าที่ให้มีสีขาว และให้มีขนาดและลักษณะตามแบบ
แนบท้ายประกาศนี้

ข้อ ๒
ให้เลขาธิการคณะกรรมการกิจการโทรคมนาคมแห่งชาติ
เป็นผู้ออกบัตรประจำตัวพนักงานเจ้าหน้าที่

ข้อ ๓
ให้พนักงานที่ผ่านการอบรมและสอบตามหลักสูตรที่คณะกรรมการกิจการโทรคมนาคมแห่งชาติกำหนด
และได้รับแต่งตั้งเป็นพนักงานเจ้าหน้าที่
ยื่นคำขอมีบัตรประจำตัวพนักงานเจ้าหน้าที่ พร้อมกับแนบรูปถ่ายขนาด ๑ นิ้ว จำนวน ๒
รูป ครึ่งตัวหน้าตรงไม่สวมหมวกซึ่งถ่ายมาแล้วไม่เกินหกเดือน
ก่อนวันยื่นคำขอมีบัตรประจำตัวพนักงานเจ้าหน้าที่ ต่อผู้บังคับบัญชาตามลำดับชั้น
ให้ผู้บังคับบัญชาซึ่งได้รับคำขอตามวรรคหนึ่ง
เสนอคำขอต่อผู้มีอำนาจออกบัตรประจำตัวพนักงานเจ้าหน้าที่ตามข้อ ๒

ข้อ ๔
คำขอมีบัตรประจำตัวพนักงานเจ้าหน้าที่ ตามข้อ ๓
ให้เป็นไปตามแบบแนบท้ายประกาศนี้

ข้อ ๕
บัตรประจำตัวพนักงานเจ้าหน้าที่ ให้มีอายุใช้ได้ ๕ ปี นับแต่วันออกบัตร

ข้อ ๖
เมื่อได้ออกบัตรประจำตัวพนักงานเจ้าหน้าที่ให้แก่ผู้ใด
ให้ผู้ออกบัตรประจำตัวพนักงานเจ้าหน้าที่
จัดให้มีสำเนาข้อความและรายการบัตรประจำตัวพนักงานเจ้าหน้าที่ของผู้นั้นไว้ด้วย ๑
ฉบับ ซึ่งติดรูปถ่ายของผู้นั้นไว้ด้วย และให้เก็บไว้เป็นหลักฐานที่สำนักทรัพยากรบุคคล
สำนักงานคณะกรรมการกิจการโทรคมนาคมแห่งชาติ

ข้อ ๗
การออกบัตรประจำตัวพนักงานเจ้าหน้าที่
ในกรณีที่บัตรประจำตัวพนักงานเจ้าหน้าที่ หมดอายุ สูญหาย หรือชำรุด ให้นำความในข้อ
๑ ข้อ ๒ ข้อ ๓ ข้อ ๔ ข้อ ๕ และข้อ ๖ มาใช้บังคับโดยอนุโลม

ข้อ ๘
ผู้ใดได้รับบัตรประจำตัวพนักงานเจ้าหน้าที่ใหม่แล้ว หรือผู้ถือบัตร
ไม่มีสิทธิใช้บัตรประจำตัวพนักงานเจ้าหน้าที่นั้นต่อไป
ให้ส่งมอบบัตรประจำตัวพนักงานเจ้าหน้าที่เดิมต่อผู้ออกบัตรประจำตัวพนักงานเจ้าหน้าที่ภายใน
๑๕ วัน นับแต่วันที่ได้รับบัตรประจำตัวพนักงานเจ้าหน้าที่ใหม่
หรือไม่มีสิทธิใช้บัตรประจำตัวพนักงานเจ้าหน้าที่นั้น

ข้อ ๙[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๓๐
ตุลาคม พ.ศ. ๒๕๕๐
พลเอก ชูชาติ พรหมพระสิทธิ์
ประธานกรรมการกิจการโทรคมนาคมแห่งชาติ
[เอกสารแนบท้าย]

๑.
แบบบัตรประจำตัวพนักงานเจ้าหน้าที่แนบท้ายประกาศคณะกรรมการกิจการโทรคมนาคมแห่งชาติ
เรื่อง
แบบบัตรประจำตัวพนักงานเจ้าหน้าที่ตามพระราชบัญญัติการประกอบกิจการโทรคมนาคม พ.ศ.
๒๕๔๔
๒.
คำขอมีบัตรประจำตัวพนักงานเจ้าหน้าที่ตามพระราชบัญญัติการประกอบกิจการโทรคมนาคม
พ.ศ. ๒๕๔๔

(ดูข้อมูลจากภาพกฎหมาย)










วิภา/ปรับปรุง
๑๒
กันยายน ๒๕๕๙

กลุชาติ/ตรวจ
๑๑
พฤศจิกายน ๒๕๕๙






[๑]
ราชกิจจานุเบกษา เล่ม ๑๒๔/ตอนพิเศษ ๑๙๗ ง/หน้า ๕๙/๑๘ ธันวาคม ๒๕๕๐